Esplanāde (Rīga)
Šis raksts ir par parku Rīgā. Par citām jēdziena Esplanāde nozīmēm skatīt nozīmju atdalīšanas lapu. Esplanāde (franču: l'Esplanade no latīņu: explanare — nolīdzināt) ir 8,75 hektārus plašs parks Rīgas centrā, kuru ierobežo Elizabetes, Kalpaka, Krišjāņa Valdemāra un Brīvības ielas. Parkā atrodas pieminekļi M. Barklajam de Tolli, O. Kalpakam, Rainim, J. Rozentālam, kā arī Kristus Piedzimšanas pareizticīgo katedrāle, Latvijas Nacionālais mākslas muzejs un Latvijas Mākslas akadēmija. Ik gadu septembrī Esplanādē notiek Dzejas dienu pasākumi. Cauri parkam izbūvēts veloceļš Centrs—Berģi.